દક્ષિણની ફિલ્મ ‘વીઆઈપી’ની શાનદાર સફળતા બાદ હવે આ ફિલ્મની સિક્વલ ‘વીઆઇપી-૨ઃ લલકાર’ બનાવવામાં આવી છે. સૌંદર્યા રજનીકાંત દ્વારા નિર્દેશિત આ કોમેડી ડ્રામા ફિલ્મમાં ધનુષ અને કાજોલ એકબીજાનો મુકાબલો કરતાં જોવા મળશે. આ ફિલ્મથી કાજોલ સાઉથની ફિલ્મોમાં દાયકાઓ બાદ પરત ફરી રહી છે. ખાસ વાત એ છે કે ધનુષ આ ફિલ્મમાં અભિનય ઉપરાંત તેનો સહનિર્માતા પણ છે. તેણે ફિલ્મની કહાણી અને સંવાદ પણ લખ્યા છે. ફિલ્મની કહાણી અને પોતાની ભૂમિકા અંગે ધનુષ કહે છે કે ફિલ્મ ‘વીઆઇપી-૨’ એ મોટા પડકારોનો સામનો કરવાની કહાણી છે, જે સફળતા મેળવવા દરમિયાન અને તેના પછી આવે છે. આ ફિલ્મ દ્વારા કોર્પોરેટ જગતની સચ્ચાઇ ઉજાગર કરવામાં આવી છે. ફિલ્મમાં બતાવાયું છે કે અહીં પણ રાજકીય ખેલ કેવી રીતે ચાલે છે.